Papersnake/gushiwen huggingface dataset:
南郊分献仍得东字
费宏（明代）

牲帛分方礼数同，石坛高峙帝丘东。人传碧海无波久，我觉神丘有路通。

老柏阴深低印月，祥烟缭绕远随风。频年趋走承恩地，感极深惭赋未工。
林天孙自漳州来见访，天孙乃黄石斋先生弟子，时黄先生被逮
宋徵舆（清代）

燕市霜飞五月寒，投荒君子更南冠。谪同贾谊官仍夺，时异灵均死亦难。

大涤春阴猿鹤怨，武夷秋雨薜萝残。凭君归报金鸡信，重扫先生旧讲坛。
谢人见和前篇二首
苏轼（宋代）

已分酒杯欺浅懦，敢将诗律斗深严。
渔蓑句好应须画，柳絮才高不道盐。
败履尚存东郭足，飞花又舞谪仙檐。
书生事业真堪笑，忍冻孤吟笔退尖。
九陌凄风战齿牙，银杯逐马带随车。
也知不作坚牢玉，无奈能开顷刻花。
得酒强欢愁底事，闭门高卧定谁家。
台前日暖君须爱，冰下寒鱼渐可叉。
青玉案·碧山锦树明秋霁
曹组（宋代）

碧山锦树明秋霁。路转陡，疑无地。忽有人家临曲水，竹篱茅舍，地旗沙岸，一簇成村市。
凄凉只恐乡心起。凤楼远、回头谩凝睇。何处今宵孤馆里，一声征雁，半窗残月，总是离人泪。
南湾牧笛
苏再渔（清代）

晓风飞尽一溪烟，短笛悠扬古岸边。信口数声横犊背，无腔频弄过村前。

轻翻蝴蝶蒹葭渚，乱落梅花野渡船。遥听余音归断续，依然吹出杏花天。
再和病起韵答曹仲明
项安世（宋代）

爱我空城美疢休，未蒙鍼砭若为瘳。
齿疏发脱真无用，语涩行为见寡尤。
稍善知医似高子，敢云称病学留侯。
径烦曹植波澜句，一为元微破隐尤。
御爱黄
史铸（宋代）

贵品传来自禁中，色鲜如柘恍迷蜂。
作歌亦见钟情重，承眷应曾遇德宗。
舟过望亭三首
杨万里（宋代）

雨罢风回花柳晴，忽然数点打窗声。
游蜂误入船窗里，飞去飞来总是情。
菩萨蛮·举头忽见衡阳雁
陈达叟（宋代）

举头忽见衡阳雁。千声万字情何限。叵而薄情夫。一行书也无。
泣归香阁恨。和泪掩红粉。待雁却回时。也无书寄伊。
贺内侄钱北江乡试中式六首 其三
瞿士雅（清代）

羡君新上九霄梯，海上三山去不迷。莺到绿杨著意啭，凤游琼树拣枝栖。

前程渐觉风光好，登顶方知世界低。

为报广寒攀桂客，等闲身共白云齐。
幕中书怀
强至（宋代）

宦游老岁月，春花渐空枝。
坐耗镜中颜，日饶鬓边丝。
流俗宜重轻，青云势参差。
刚肠寡所合，出门复何之。
趋向於今乖，考古聊自怡。
黄卷有圣贤，目览心与期。
君子顾万世，小人较一时。
不见九原骨，贵贱共狐狸。
惟有贤愚名，纵久亦两岐。
退之赋二鸟，无乃为物移。
信己一推天，孟子真吾师。
得丧付浊醪，身外非所知。
陶庵精舍
殷彦卓（宋代）

静结罗浮屋，邻鸡远不闻。
秋到屋下田，井井皆黄云。
草堂久无梦，甘与麋鹿群。
我闻彭泽令，耻为二姓臣。
一朝任去来，柴桑漉酒巾。
披图长叹息，古今多逸民。
九日诸人集于林
杜甫（唐代）

九日明朝是，相要旧俗非。老翁难早出，贤客幸知归。

旧采黄花剩，新梳白发微。漫看年少乐，忍泪已沾衣。
偈倾一百三十三首
释法薰（宋代）

长沙见处虽亲用处粗，仰山口裹相呼肚裹狡。
灼然好个大虫，可惜已伤牙爪。
书罗氏屏风四绝 其三
李之仪（宋代）

一到山头却下山，终朝只在翠微间。白云本是无心物，何事高低伴往还。
南安早发
陆葇（清代）

春山寂寂片帆轻，一路烟峦送客程。最是断肠听不得，杜鹃花里鹧鸪声。
题崔山人草堂
权德舆（唐代）

竹径茆堂接洞天，闲时麈尾濑春泉。

世人车马不知处，时有归云到枕边。
瑶华
吴文英（宋代）

秋风采石，羽扇挥兵，认紫骝飞跃。江蓠塞草，应笑春、空锁凌烟高阁。胡歌秦陇，问铙鼓、新词谁作。有秀荪、来染吴香。瘦马青刍南陌。

冰澌细响长桥，荡波底蛟腥，不涴霜锷。乌丝醉墨，红袖暖、十里湖山行乐。老仙何处，算洞府、光阴如昨。想地宽、多种桃花，艳锦东风成幄。
别夔州三绝 其三
王十朋（宋代）

阵图入眼浑如梦，回首江山又梦间。万里白云遮望眼，□□□□□□□。
摸鱼儿 荷花归耕堂用时父韵
赵以夫（宋代）

古城阴、一川新浸，天然尘外幽绝。谁家幻出千机锦，疑是蕊仙绝织。

环燕席。便纵有万花，此际无颜色。清风两腋。炯玉树森前，碧筒满注，共作醉乡客。

长堤路，还忆西湖景物。游船曾点空碧。当时总负凌绝气，俯仰顿成今昔。

愁易极。更对景销凝，怅望天西北。归来日夕。但展转无眠，风棂水馆，冷浸五更月。
分题投书浦送沙彦文架阁之江西
张翥（元代）

高人岂作置书邮，尽弃函封向石头。故迹不随烟草没，遗风长与大江流。

悲台鹰下川云暮，别国龙回岳雨秋。君过渚傍须舣棹，题诗相寄莫沈浮。
寄前人二首 其一
赵抃（宋代）

小蓬莱对望秦山，有会无边不解颜。太守新诗踰百首，迩来传诵满人间。
福昌官舍后绝句十首
张耒（宋代）

淮南梅柳想春还，怯见西州岁暮寒。
惟有看山心未厌，晴明终日在阑干。
金莲绕凤楼 景阳楼
吴绮（清代）

一片蘼芜霜华紫，收拾尽、金铺瑶璀。寒钟敲尽鸡鸣矣，倩谁呼、晓妆人起。

繁华总如梦耳，算南国、从来若此。领军功业真无比，又消磨、玉儿花里。
同曹清父西郊纪事五首
方回（元代）

晴耕新种麦，破块满田间。
诘曲随牛路，周遭傍马山。
几人钟间气，往岁耸朝班。
黄卷今犹在，青云未易攀。
分糟蟹送沈守再次韵
陈造（宋代）

笑呼赤脚拆印泥，妇姑欢喜舞两儿。
沅江似识九肋鳖，伏雌只惯五羖皮。
海螯不落江{摇去扌换虫}下，郭索公子是似这。
但闻淮浙诧此味，岂意分派来江池。
闭户独享良多愧，古以饕餮联穷奇。
使君据案带减围，一杯解颜情分持。
未用秉烛唤窈窕，促轸且弦诗老诗。
答编修侄次韵
谢省（明代）

江湖飘泊二毛初，半世谋身智亦疏。
春意欲归彭泽柳，年华未尽茂陵书。
孤桐自觉非时调，尺牍谁能问客居。
须信人生身外事，落花残雨向春余。
和昌英主簿叔求潘墨
杨万里（宋代）

颇怯冥搜恼藏神，却思瘗砚学元宾。墨家何以得公重，诗债又元欺我贫。

镜面松身纷楚楚，金华笏样本陈陈。懒边此宝端无用，送似草玄扬子云。
禅人并化主写真求赞
释正觉（宋代）

湛存不浑，灵明不昏。
派分河汉底，流决崑崙源。
见闻了成一相，影响应空六根。
体本真如，能来生灭之界；用随生灭，
却入真如之门。丛林参饱三条篾，
云梦等闲八九吞。
三谣。素屏谣
白居易（唐代）

素屏素屏，胡为乎不文不饰，不丹不青？

当世岂无李阳冰之篆字，张旭之笔迹？边鸾之花鸟，

张璪之松石？吾不令加一点一画于其上，欲尔保真而全白。

吾于香炉峰下置草堂，二屏倚在东西墙。

夜如明月入我室，晓如白云围我床。我心久养浩然气，

亦欲与尔表里相辉光。尔不见当今甲第与王宫，

织成步障银屏风。缀珠陷钿贴云母，五金七宝相玲珑。

贵豪待此方悦目，晏然寝卧乎其中。素屏素屏，

物各有所宜，用各有所施。尔今木为骨兮纸为面，

舍吾草堂欲何之？
扬州赏牡丹
张家玉（明代）

暖风动地群芳悦，十里香畦怒苞决。蒸云炙日不胜春，坐见檀心一夜发。

绿叶枝疏翠箔搴，天香国色各争妍。杨妃睡起娇无力，鹦鹉杯中紫气度。

碧槛雕阑十二重，牢锁春风不遣去。青莲学士昔挥毫，赋就清平调独高。

姚黄魏紫黯无色，妒杀花前宫锦袍。
至郡累旬恶风
杨亿（宋代）

邓禹功曹器，马周令长才。叨临万室郡，骤致五风灾。

大木行将拔，繁云黯不开。自知蒙闇极，民吏窃相咍。
西江月·令节无过七夕
郭应祥（宋代）

令节无过七夕，今年已隔三宵。奔驰五百里而遥。行止非人所奔。月入尊罍楚楚，风生襟袖飘飘。不须抵死殢河桥。对月临风一笑。
追和野亭八咏 野亭二首 其一
黄衷（明代）

起家长是御炉边，清鉴人窥学士泉。不见楼台先得地，已闻剑履罢朝天。

四时道在成功后，二室图开引兴年。自昔关河无限事，午桥庄上有龙眠。
王立之园亭七咏 其六 载酒堂
谢逸（宋代）

平生扬好云，识字造奇古。时有好事人，载酒问训诂。

君乃贵公好，趣向亦如许。读书如鸡鸣，勤不乱风雨。

亦有问字客，携壶就君语。君初不作难，应答了无忤。

户外屦如云，作堂蔽寒暑。林甫端能来，勿与谈杕杜。
闻太素绝食饮水颇甚清羸以诗见招
韩维（宋代）

曲肱饮水归寒士，服气休粮号道人。
顾我非寒亦非道，好来相伴祭身神。
旦旦
王彦泓（明代）

一寸丹诚皎日同，薄情犹自认朦胧。无由披膈教君见，想煞秦宫照胆铜。
徐公子宅赏牡丹次孙大宗伯二首 其一
尹台（明代）

东风吹暖散千门，浪蝶狂蜂亦自喧。公子名花开别院，佳人锦瑟对瑶尊。

宋中车马交梁苑，洛下衣冠盛白园。此地仙僚时恣赏，春光何羡乐游原。
秦楼月
范成大（宋代）

珠帘狭。卷帘春院花围合。花围合。昼长人静，双双胡蝶。
花前苦殢金蕉叶。瞢腾午睡扶头怯。扶头怯。闲愁无限，远山斜叠。
奉和待勤照上人不至
皇甫冉（唐代）

东洛居贤相，南方待本师。旌麾俨欲动，杯锡杳仍迟。

积雪迷何处，惊风泊几时。大臣能护法，况有故山期。
霓裳羽衣歌
鲍溶（唐代）

玉烟生窗午轻凝，晨华左耀鲜相凌。人言天孙机上亲手迹，

有时怨别无所惜。遂令武帝厌云韶，金针天丝缀飘飘。

五声写出心中见，拊石喧金柏梁殿。此衣春日赐何人，

秦女腰肢轻若燕。香风间旋众彩随，联联珍珠贯长丝。

眼前意是三清客，星宿离离绕身白。鸾凤有声不见身，

出宫入徵随伶人。神仙如月只可望，瑶华池头几惆怅。

乔山一闭曲未终，鼎湖秋惊白头浪。
去年过铅山一见季承自后邈不相闻秋试度必入
赵蕃（宋代）

去岁飘然反自闽，访君曾为驻征轮。
尺书不至知殊县，五字可追如隔晨。
秦论旧闻追乃祖，汉庭那得弃平津。
行当过我一饭去，要话别来长苦辛。
平江府饯丘知府致语口号
崔敦礼（宋代）

薰风卷旆趣归程，十万儿啼满路声。
别恨江枫烟雨暝，愁云沙草晓波平。
毁鞭莫遂留行意，开宴聊伸恋德情。
从此吴人颂遗爱，棠阴千里日敷荣。
蒙恩易镇豫章丐假还乡途中偶成十七首
吴芾（宋代）

触目尽陂塘，山光接水光。
近来仍雨足，莫道是山乡。
曹梦良赠炭戏成一绝
王十朋（宋代）

乌龙书至送乌薪，郎舍严冬觉有春。未暇吞为哑口汉，旦须暖作直身人。
贽赵广安
阳枋（宋代）

先生早矣袖薰弦，趁取南风入皛然。
燕称不妨辞阃幕，鱼枯应喜活民编。
万家吟赏知微月，千里依棲刺史天。
河汉定就历届黼黻，大宗宁许久藩宣。
和傅大卿喜雪
袁燮（宋代）

人情谁不爱飞雪，腊中再见尤奇绝。
对雪吟哦色即空，仙翁洞照无生灭。
既积既消还复飞，且飞且积俄又非。
了然不是坚牢玉，缅怀有感苏公诗。
谁知润泽工夫远，须索诗家为明辨。
香风天上亦飞花，较之穷腊功犹浅。
绿窗怯寒颦翠娥，穷儒忍冻不能歌。
何如制閫贤师师，賸喜嘉祥重婆娑。
鄮山妆点千岩白，全胜轻花飘细麦。
气和之庆非偶然，善政端由老邦伯。
望梅·小寒时节
柳永（宋代）

小寒时节。正同云暮惨，劲风朝冽。信早梅、偏占阳和，向日处，凌晨数枝争发。时有香来，望明艳、遥知非雪。想玲珑嫩蕊，弄粉素英，旖旎清绝。
仙姿更谁并列。有幽光映水。疏影笼月。且大家、留倚阑干，对绿醑飞觥，锦笺吟阕。桃李繁华，奈彼此、芬芳俱别。等和羹待用，休把翠条漫折。
城归憩吴竹修家一诗写怀
陈著（宋代）

去时桃未蕊，归见石榴花。
白首镫前酒，青山梦里家。
鹃声心路梗，蚊毒面皮麻。
劳苦书生事，堪嗟老未涯。
送李太保知仪州
梅尧臣（宋代）

出塞开牙帐，论兵启玉铃。
汉泉思白马，秦冢吊蒙恬。
族本西山大，声从渭北兼。
相如尝学剑，文士亦何嫌。
曾宏甫饷溪山堂南坡胯新茶
曾几（宋代）

溪山宝胯能分我，不但禅房破睡魔。
便觉胸中有丘壑，免教辛苦上南坡。
夜兴
释文珦（宋代）

万缘不相涉，默坐调四肢。
天理静中见，物情閒处知。
长风扫重阴，皎月生东篱。
寒虫唧唧鸣，亦各知天时。
悠然发清偿，朗诵渊明诗。
人生百年间，汲汲奚所为。
贤愚虽有殊，同为来者悲。
为语高世流，有酒当自持。
净发
释心月（宋代）

顶门些子娘生发，划了还生卒示休。
斜把金刀勾得著，一毫头是一毫头。
赠王殿院同年
王禹偁（宋代）

几年淮海叹驱驰，美拜初闻入奏时。
户作台官劳马揖，合为巡奏近龙墀。
多从此地升三字，莫血朝端说四推。
纵遇省桥休拗项，郎官班列甚喧卑。
题李子高虞部园四首 其一
范纯仁（宋代）

今时难得是高人，里社因君俗愈醇。松竹渐成风月好，只应终日听韶钧。
台城
吴伟业（清代）

形胜当年百战败，子孙容易失神州。
金川事去家还在，玉树歌神恨未休。
徐邓功勋谁甲第，方黄骸骨总荒丘。
可怜一片秦淮月，曾照降幡出石头。
无题（一作刘禹锡诗，题云踏歌词）
张籍（唐代）

桃溪柳陌好经过，灯下妆成月下歌。

为是襄王故宫地，至今犹有细腰多。
自万松岭寻仙人洞
戴亨（清代）

松柏碍云日，■确石色古。峰影入溪流，天水相吞吐。

蛇径萦乖厓，攀跻足莫主。崱屴阅重冈，幽深窥洞府。

悬泉暗相激，䆵𥥈溜石乳。向背势超忽，移步不可睹。

入林疑昼昏，出林日尚午。嘤嘤栗留鸣，前山不数武。
送陈随隐江西
黄力叙（宋代）

诗在天地间，风清月明处。
若为深闭门，而可觅佳句。
夫君小元龙，豪气隘区宇。
青春发诗材，秀茁长膏雨。
流水与行云，吾不见滞住。
乘月涤吟毫，玉碗三危露。
超诣自透脱，悟在观剑舞。
入宫画蛾眉，胡为众女妒。
君诗亦何憾，千载一时遇。
向也诗道昌，吟声喧禁御。
应制沈香亭，龙巾曾拭唾。
今焉诗道厄，短筇策江路。
悲啸梁甫吟，侘傺离骚赋。
浮云时卷舒，睨此知出处。
此其随之义，大隐会境趣。
天地梅又春，风紧雪飞絮。
一笠灞桥驴，吟鞍且临汝。
得句从人传，传今亦传古。
要知是家传，审言以传甫。
传之而又传，衣钵传宗武。
和汉东先生韵六首
张埴（宋代）

一枰胜负何有心，往往局外多堪吟。
今人未晤烂柯意，祗道岁月青山深。
寄题刘著作羲叟家园效圣俞体
欧阳修（宋代）

嘉子治新园，乃在太行谷。
山高地苦寒，当树所宜木。
群花媚春阳，开落一何速。
凛凛心节奇，惟应松与竹。
毋栽当暑槿，宁种深秋菊。
菊死抱枯枝，槿艳随昏旭。
黄杨虽可爱，南土气常燠。
未知经雪霜，果自保其绿。
颜色苟不衰，始知根性足。
此外众草花，徒能悦凡目。
千金买姚黄，慎勿同流俗。
点绛唇·绮燕高张
张孝祥（宋代）

绮燕高张，玉潭月丽玻璃满。旆霞行卷。无复长安远。夏木阴阴，霞袅薰风转。空留恋。细吹银管。别意随声缓。
雪将晴闻梅已有开者
周紫芝（宋代）

腊雪自知春欲回，冻云元不耐朝晖。便须急买寻山屐，莫放梅花一片飞。
俞秀老忽然不见
王安石（宋代）

忽去飘然游冶盘，共疑枝策在梁端。
禅心暂起何妨寂，道骨虽清不畏寒。
复明守杨少卿会致语口号
史浩（宋代）

春入西湖绕岸花，十洲三岛倍芳华。夭桃来自神明胄，玉润生芳宰辅家。

男室得时谐凤侣，孙枝有客泛星槎。盍簪此日成高会，盛事他年梓里誇。
乐清道中二首
葛绍体（宋代）

前浦归帆挂夕阳，傍船打鼓是渔乡。
居人却惯鱼虾贱，茅店晚厨春荠香。
赠刘进父监庙四首
赵蕃（宋代）

彼美南山石，槎牙更贯之。
道虽横至宝，谁复赏奇姿。
叹息已云屡，写摹尝有诗。
吾曹从行者，名字亦俱垂。
答张朝奉四首 其一
陆佃（宋代）

赤松居处近州衙，况复诗情是作家。收得夕阳归老境，破除春睡有新茶。

年华一任随流水，世事多应似落花。却笑宦游閒不得，尘埃昏尽幞头纱。
盘洲杂韵上 菊澨
洪适（宋代）

夕英色衰落，小摘尚盈襟。错会离骚意，元无满地金。
次韵答任仲微
黄庭坚（宋代）

邂逅相逢讲世盟，诸任尊行各才名。
交情吾子如棠棣，酒椀今秋对菊英。
高论生风摇尘尾，新诗掷地作金声。
文章学问嗟予晚，深信前贤畏後生。
北湖集句
张舜民（宋代）

北湖泛空明，移舟泊沧渚。
篙师暗理楫，宛转到深处。
回流抱绝巘，长烟曳轻素。
山明望松雪，湖闇兼云雾。
遥风送管弦，白日无尘土。
皎镜含虚碧，瘴烟跕飞羽。
高冢空累累，昔时卿相墓。
郴州颇凉冷，沧洲有奇趣。
逐客久憔悴，世途多礼数。
孤影空相随，不知从此去。
终朝对樽酒，况复天景暮。
乐罢不无悲，却寻故乡路。
除夜宿处州天宁寺
陈傅良（宋代）

人言老去不如初，我爱初心老转无。
懒向门前题郁壘，喜从人后饮屠苏。
杯盘甚简眠须早，礼数多宽拜要扶。
况复齁齁纸帐，鸡人不听禁庭呼。
春日看梅诗二首·其二
侯夫人（隋代）

香清寒艳好。谁惜是天真。
玉梅谢后阳和至。散与群芳自在春。
揖仙亭
释道潜（宋代）

崧阳古令尹，制锦誇妙手。鸣弦对高堂，坐使风俗厚。

政成思考槃，觞豆宴宾友。开亭面缑岭，佳致昔未有。

云烟霭葱昽，青壁冠星斗。王子果真仙，揖君千载后。

鸾车驻缥缈，彷佛容暂偶。天风吹箫笙，凄响落户牖。

纷纷惊坐客，往往为回首。相顾勿复言，且进杯中酒。
采莲曲
丁鹤年（元代）

采莲复采莲，仍唱《采莲曲》。若欲知苦心，须食莲中肉。

采莲复采莲，踟蹰一何久。不愁花妒容，惟恐刺伤手。

采莲复采莲，藕亦不可弃。中有不断丝，似妾缠绵意。

采莲复采莲，争如采荷好。花谢叶独存，团圆以终老。

采莲复采莲，湖水清且深。徒能照妾面，不能照妾心。

采莲复采莲，下有孤鸳鸯。秋花不结实，夜夜守空房。

莲开花覆水，莲谢藕在泥。不学青萍叶，随波东复西。

朝采并蒂莲，暮绾同心结。不学杨柳枝，含嚬送离别。

莲舟何处来，同住西湖口。郎怜波上花，妾爱泥中藕。

藕有青白节，花有艳冶容。郎心异妾心，三叹掩归篷。
以夜宿匠舍诗示晁以道说之乃以古句为谢次韵酬之一首
程俱（宋代）

平生拙自理，不办一亩宫。聊从斲轮扁，敢慕执戟雄。

惭非五凤斲，正着双凫中。何言散骑省，难下青藜翁。

相望一牛吼，有客方固穷。床头河洛书，莹光吐长虹。

时时发佳句，执若万折东。我诗出龟赐，寒螀抱霜丛。

谁当写秋思，妙器无号钟。相从无何境，曳履哦清风。
题陈待制湖庄
徐玑（宋代）

园无三亩地，四面水连天。
行向楼高处，却如身在船。
野花春渚外，山色海云边。
一任人来往，兹怀亦浩然。
禅人画师像请赞 其七
释如珙（宋代）

不是心，不是佛，不是物。新罗国里打鼓，大唐殿上作舞。

天上天下人痴痴，七佛传来到六祖。
春日行营即事
刘商（唐代）

风引双旌马首齐，曹南战胜日平西。

为儒不解从戎事，花落春深闻鼓鼙。
常中过乡中二僧官
唐之淳（明代）

去京三四日，乍喜见扁舟。塞梦犹惊马，诗怀却借鸥。

耳边吴语熟，云外楚山稠。更得逢禅侣，羊车肯暂留。
物贵
高斯得（宋代）

一从泉法乱，都野咸荒荒。
片楮母偏重，无子相爷昂。
奸人窃其权，百物因大翔。
握薪重寻桂，尺鱼贵河鲂。
我闻辇毂下，鞅法牛毛详。
物物揭成价，大字悬康庄。
朊鲍榷公肆，饼师聚官场。
市易祖嘉问，均输肖弘羊。
罻罗四面布，摇手触刑章。
哀哉今之人，逢时何不祥。
谷斛八钱汉，米斗三钱唐。
安得生其时，鼓腹咏太康。
比干台
赵瞻（宋代）

九阍大坏一木支，势知不可诚不欺。
商之三仁异所归，死谏不欲狂囚为。
贤哉万世忠臣师，比干而已前其谁。
谏不当显何所持，忠必爱君无拂辞。
帝舜载赓歌康隳，风雅比兴陈盛衰。
君贤臣圣流书诗，光华荣辉同葳蕤。
扶起不欲忧颠危，剖心血颈鼎获糜。
此意不独在一进，死者一传星日垂。
犹有佞人乘其机，顺正逢恶称讽规。
甘言好语解人颐，如鼷食角寝不觜。
聪明蔽密蔀莫知，微干之节世亦疑。
章华非不穷峨巍，姑苏一同宗社移。
名与土灭扫无遗，但为世鉴那中议。
兹台巍巍存遗基，尚觉清风洒肝脾。
妖狐狡兔不敢依，飞沙落日予心悲。
偈颂一百三十六首
释惟一（宋代）

元正启祚，万物咸新。
觅一毫旧相，了不可得，
千年桃核里，元是旧时仁。
觅一毫新相，了不可得，
新旧之相既不可得，不可得亦不可得。
道泰时清万国宁，咸淳二年正月一。
游智者寺
鲜于枢（元代）

四围松是祇园树，三面山开舍卫城。游子心随仙境化，老禅诗卫石泉清。

几人邂逅有今日，半载趑趄成此行。安得尽抛身外事，长年来此学无生。
悼离篇哭亡姊
李锴（清代）

吾家少姊类吾母，婉慭从容有所守。儿时颖慧能读书，列女篇章皆上口。

锦官城下锦江水，芙蓉红压锦城里。当时姊弟并孩提，朝朝联臂芙蓉底。

姊挽老父带，弟牵慈母衣。终年不一出闺阁，无日或复离庭闱。

长安归后互分飞，姊行作妇弟娶妻。膝前儿女各已长，眼中二老嗟安归。

滂沱血涕昔对下，天乎为此死别离。凋丧十五年，存者五六人。

齿发日已老，骨肉情愈亲。如何零露意，又使芳华泯。

屈原无人詈婞直，骆统困约谁分食。吁嗟骨肉不再得，哀猿一声泪填臆。

萧森雨气逼昏灯，灯灺更长天墨黑。
涌金门城望五首
方回（元代）

萧条垂柳映枯荷，金碧楼空水鸟过。
略剩繁华犹好在，细看冷淡奈愁何。
遥知堤上游人少，渐觉城中空地多。
回首太平三百载，钱王纳土免干戈。
武康防风王庙前入西乡山中旷游归看邑志偶成
董嗣杲（宋代）

苕溪直西山嶙峋，莫干矗空参北辰。
荒村去县未甚远，日落将尽埋红轮。
覉人憩此醉徒御，僻壤曾际神禹巡。
敝祠古木质拥肿，色泥痴塑防风身。
遥遥石径险如栈，芒屦掣足移换频。
狂贪游历不顾倦，肯因巇嶮嗟迷津。
锦卷要演江海思，拍塞景物描天真。
偶繙邑志宁讹舛，下笔希古今无人。
秦中吟十首。不致仕（一作合致仕）
白居易（唐代）

七十而致仕，礼法有明文。何乃贪荣者，斯言如不闻。

可怜八九十，齿堕双眸昏。朝露贪名利，夕阳忧子孙。

挂冠顾翠緌，悬车惜朱轮。金章腰不胜，伛偻入君门。

谁不爱富贵，谁不恋君恩。年高须告老，名遂合退身。

少时共嗤诮，晚岁多因循。贤哉汉二疏，彼独是何人。

寂寞东门路，无人继去尘。
扬雄草玄台
岑参（唐代）

吾悲子云居，寂寞人已去。
娟娟西江月，犹照草玄处。
精怪喜无人，睢盱藏老树。
呈陈崇青求娱亲堂三大字
王灼（宋代）

宵人有母鬓如银，夜半丸熊诲子频。
幸窃壮举升为侍养，敢言科第止荣身。
小堂欲作娱亲扁，纯孝谁推锡类仁。
乞取先生三大字，本崇风教厉乡邻。
句
刘倓（宋代）

粗官差入党侯帐，精品平收陆羽经。
施东墅惠金纽丝菊赓谢
区元晋（明代）

疏篱添异朵，纽缀几丝金。共羡黄裳色，宁知白雪心。

搀梅疏弄影，傍竹细传音。此意陶潜会，无言抚素琴。
次韵里人纾愤
陈著（宋代）

浮生分付四休休，自谓眉閒绝点愁。
鹤在鸡群空有志，鸿罹鱼网莫抽头。
妄灾勿药终须喜，坎难维心底用忧。
荣辱两忘饶落魄，何妨痛饮学巢囚。
太师魏国史公挽歌词
陆游（宋代）

垄干劳久戍，大将未班师。
抗议回天意，忘身为圣时。
人心嶮莫测，时事远难知。
汗简方传信，孤生欲语谁！
禅人并化主写真求赞 其一七二
释正觉（宋代）

静据胡床，閒握柱杖。正念绝机丝，起家无伎俩。珠旋翡翠盘中，月在珊瑚枝上。
呈恩缄庵尚书 其二
柏春（清代）

微兵数逾万，一家萃胡越。势既等乌合，抟沙终坼裂。

懵然金鼓间，步伐棼无节。耳目囿韬钤，恩威轻斧钺。

未能指臂联，何以著勋烈。古人推腹心，情谊敷恺切。

嗜好喜忌殊，才能赢缩别。仁义即法律，沦浃在肤发。

齐然为我用，赴蹈亦愉悦。乃知背水师，操术徒诡谲。
题冯尉绿净堂
周紫芝（宋代）

不种平池玉井莲，卷帘堂下水如烟。溶溶自涨晴江绿，脉脉还如暗谷泉。

谁道冯唐今白首，始知梅福是真仙。客来莫吐青铜面，要看蟾宫上下天。
题番阳徐氏双头牡丹图
戴表元（宋代）

天公幻化不经意，双萼忽然枝叶同。
一似人间好兄弟，朱鞍锦辔踏春风。
偶赋二首
罗公升（宋代）

定力了万花，正眼空须弥。
俯仰天地间，此身亦如遗。
平生空洞腹，不受俗子窥。
奈何区区者，妄俗求吾嗤。
欣须对南山，但见云度迟。
却后百五岁，举似尔辈如。
李定言自殿院衔命归阙，拜员外郎迁右史因寄
许浑（唐代）

白笔南征变二毛，越山愁瘴海惊涛。才归龙尾含鸡舌，

更立螭头运兔毫。阊阖欲开宫漏尽，冕旒初坐御香高。

吴中旧侣君先贵，曾忆王祥与佩刀。
玉山道中
王大受（宋代）

夜夜还家梦，行行扑面风。
征尘添老色，酒病重诗穷。
世路方行险，吾生且转蓬。
天涯重回首，愁满夕阳中。
寄晁以道
陈师道（宋代）

两官俱为邻，常若千里远。
经年不通书，子孰知我懒。
相期宇宙外，肯复校繁简。
我愚亦知此，子意岂不满。
子教东方生，自视何益损。
人言不当价，一钱万金产。
须子五千卷，丹笔校黄本。
子家太史氏，名成南北阮。
道山鸿雁行，岂惟私门衎。
功名须老大，四十未为晚。
快意会有违，急行宁小缓。
忽有河山阻，遂恐消息断。
我独不念此，人穷令智短。
子勿效我慵，书来慰愁眼。
代新馀姚高宰燕友致语口号
史浩（宋代）

郁葱佳气拥兹辰，两见姚江得主人。报最已闻歌满道，告新还主政如神。

词传绮席莺声滑，酒吸红波玉脸春。休向阳关惜分袂，他年接武侍严宸。
谢陈昌国惠酒二首 其一
郭祥正（宋代）

平生爱酒养天真，醉眼聊为混俗人。玉斗贮来红浪溢，感君添我海中春。
杭州八咏 其六 望海楼
赵抃（宋代）

潮神千里若云雷，日月如期早暮来。景觅东楼天下少，帘帷长对海门开。
涵虚阁
储泳（宋代）

菊秋梅腊百花春，过眼年华醉梦身。
今日不因登此阁，不知人世是红尘。
立
刘才邵（宋代）

紫庭烟淡祥光满，清禁风微淑气新。绮阁靓深无一事，观书临帖过芳春。
阮郎归 其四
程颂万（清代）

莫教银烛促佳期。离人殊未归。夜来风雨转离披。

无花空折枝。

春艳艳，梦依依。阳台行雨回。琵琶傍畔且寻思。啼妆更为谁。
清平乐（七月十三日潘令生朝）
韩淲（宋代）

鸣琴单父。凫舄宜飞去。不比河阳花满树。此意直高千古。

清秋阳日相逢。乃同涧上村侬。笑指壶山为寿，仁心静处加功。
哀灵椿卷为徐中行赋 其一
程敏政（明代）

鸡絮香残剑影空，一抔遥隔帝城东。夜深自有招魂些，树脚川声树杪风。
阳羡杂咏十九首。西阳亭
陆希声（唐代）

隔林残日照孤亭，玄晏先生酒未醒。

入夜莫愁迷下路，昔人犹在逐流萤。
过王逸人园林
孟贯（唐代）

谷口何时住，烟霞一径深。水声离远洞，山色出疏林。

雪彩从沾鬓，年光不计心。自言人少到，犹喜我来寻。
华亭百咏·风月堂
许尚（宋代）

夜静蒲萄皱，云舒玉鉴凉。
筑堂人不见，樽酒暗相望。
双楠送何致远归陕西二首 其二
张嵲（宋代）

日落边城旌旆愁，汉家铁马正防秋。慇勤送子西征路，弩力班超万里侯。
蕲州广济刘主簿
梅尧臣（宋代）

相识虽非久，相亲似旧年。
论文君岂後，尚齿我惭先。
惯狎吴儿水，将浮楚客船。
安知不离恨，高柳正鸣蝉。
长相思
向滈（宋代）

行相思。坐相思。两处相思各自知。相思更为谁。

朝相思。暮相思。一日相思十二时。相思无尽期。
六月祷衍山剑镡得雨
陈宓（宋代）

连宵清雨洗炎光，六月浑如九月凉。
拟向暇晨村郭外，西风高下看云黄。
大人生朝六首·宜孙
项安世（宋代）

晓锵环佩谒仙灵，退著班衣戏宁馨。
帝所已开天佑节，新闱又拜老人星。
为臣为子真逢运，斯万斯千并与龄。
圣主萝图长奕奕，仙翁华发再青青。
即事
王安石（宋代）

河流南苑岸西斜，风有晶光露有华。
门柳故人陶令宅，井桐前日总持家。
嘉招欲覆杯中渌，丽唱仍添锦上花。
便作武陵樽俎客，川源应未少红霞。
次韵赵监仓
韩淲（宋代）

是中能娱人，岂为杯酒留。不知我何求，当复醉扶头。

翩翩佳公子，临风仲宣楼。月满乃如此，对君可言愁。
十八日上寿退赐坐十九日贡院锡宴二十一日紫
魏了翁（宋代）

再坐犹余四屈卮，筋驽肉痹股生胝。
侍臣醉饱皇欢治，更看终场角牴嬉。
自金陵返武林寓室同净因夜语
黄文旸（清代）

别来清课各闲闲，读罢新诗又闭关。红烛一枝双白发，客窗细话六朝山。
赠方文粹奉亲之官京师
庄昶（明代）

方驾前贤不翅过，相逢休要问如何。喜承毛义当年檄，笑听武城盈耳歌。

尊酒小倾真话尽，江湖谁为宧情多。长安十丈香尘马，满眼何人净绿波。
与重幽上人话旧
刘沧（唐代）

云飞天末水空流，省与师同别异州。庭树蝉声初入夏，

石床苔色几经秋。灯微静室生乡思，月上严城话旅游。

自喜他年接巾舄，沧浪地近虎溪头。
手植小松
释怀深（宋代）

小松盈尺已凌云，肯学芬芳桃李春。想汝龙鳞合抱日，老僧应是再来人。
点绛唇（饯刘恭父）
张孝祥（宋代）

绮燕高张，玉潭月丽玻璃满。旆霞行卷。无复长安远。

夏木阴阴，路袅薰风转。空留恋。细吹银管。别意随声缓。
登翠微恭望长陵有述
陆深（明代）

春深王气蔼重重，身到中天望转浓。近接星辰看拱极，遥从江汉识朝宗。

风回乔木千章合，时有祥云五色封。一自鼎湖仙去后，万年弓剑閟真龙。
诗
卢谌（魏晋）

凛凛素秋。
日促宵长。
陆忠州
王安石（宋代）

虞人以士招，御者与射比。
当时尚羞为，况乃天下士。
英英陆忠州，学问辅明智。
低徊得坎坷，勋业终不遂。
送李君还秦兼寄怀其舅孔德太史 其三
屈大均（明代）

尚得存尊足，奚劳患有身。孤桐虽半槁，硕果定重新。

高卧复何事，蘧庐馀一人。平生知作达，佚我岂沾巾。
游灵山寺
刘孝孙（唐代）

吾王游胜地，骖驾历祇园。临风画角愤，耀日采旗翻。

永怀筌了画，寂念启玄门。深溪穷地脉，高嶂接云根。

信美谐心赏，幽邃且攀援。曳裾欣扈从，方悟屏尘喧。
春寒
杨万里（宋代）

春寒尽解粟人肤，敢傍吾侪酒琖无？
雨里杏花如半醉，抬头不起索人扶。
郊庙歌辞。昭德皇后庙乐章。雍和
佚名（唐代）

公尸既起，享礼载终。称歌进彻，尽敬繇衷。

泽流惠下，大小咸同。
宝华法堂
释心月（宋代）

老蚌虚含素月胎，庭前花雨自成堆。
吾将倒转风雷舌，未必缤纷动地来。
新秋杂题六首。倚
陆龟蒙（唐代）

橘下凝情香染巾，竹边留思露摇身。

背烟垂首尽日立，忆得山中无事人。
游金山二首
吴芾（宋代）

欲向南昌去，先为北固行。
泛舟游寺古，倚槛看江清。
久作市朝客，喜闻钟磬声。
登临曾未竟，已足快平生。
和清富楼 其二
赵希逢（宋代）

对景谁能不赋诗，凭高著眼到幽微。下临无地仙三岛，水远兼天山四围。

岂但追陪闲著句，更应珍重为留衣。北山他日移文去，蕙帐无人月满扉。
送道士十二侄归金观
陈著（宋代）

世道日以漓，人事日以非。
吾宗昔昌繁，儒冠森巍巍。
时节相会聚，燕笑芳菲菲。
迩来岁复岁，存者星晨稀。
我今七十九，奄奄一息微。
汝亦七十八，褵褷旧羽衣。
老我虽待尽，犹与坟墓依。
而汝百里外，茕鹤傍孤飞。
我非寿彭籛，汝非丁令威。
年事已到此，余生露易晞。
后会安可必，欲别增嘘欷。
相送出门去，溪雪日无辉。
我伫汝回首，此意知者希。
丁宁且加餐，得健时一归。
蝶恋花
张琼娘（清代）

柳絮抛完春暗去。莺语丁宁，半是销魂句。病后韶光竟如许。

落红飞傍阑干聚。

芳草迷烟闻杜宇。蝶乱蜂忙，偷向苍苔觑。瓶插空枝坐无语。

连宵又下凄凄雨。
芗林五十咏 其十 醉石
杨万里（宋代）

晚酌居然醉，昏昏不自持。奇哉苍玉枕，眠到月来时。
重题五友五首 其五 菊
薛瑄（明代）

未到高秋有别情，新丛簇簇傍阶生。归心不待花重发，留与新知作眼明。
仲秋八月与继芳游天全亭
秦旭（明代）

峨峨九龙山，迢迢五湖岸。扁舟弄云水，山影波底乱。

遥瞻松桂林，已觉风景换。长吟斜川诗，惊鸥忽飞散。
唐韦南康郡王纪功碑
高延第（清代）

天宝失御隳乾纲，四海摇荡无完疆。西南门户恃巴蜀，吐蕃些蛮长称强。

绳桥西山几挞伐，泸戎邛笮烦边防。南康秉钺布威信，臣服南诏降西羌。

官军深入维保路，婴笼执缚同驱羊。烽火衰息振彫敝，置渠修堰勤耕桑。

当时功名推第一，赐以异数称勋王。至尊亲为染宸翰，纪功勒石词辉煌。

此邦自昔号难治，错杂夷夏参伧荒。年来盗贼起闾里，跳刀走戟纷螟蝗。

贯穿城郭谒长吏，牙纛避道人走藏。幺䯢鼠子已如此，洪流忽溃焉能当。

摩挲此碑重叹息，救时之才亦难得。豺狼塞道狐夜嗥，未暇作诗歌乐职。
依韵奉和枚如年丈过鳌峰访荷花之作
陈宝琛（清代）

风云人世朝朝变，绨椠山斋岁岁新。有月肯临池上酌，与花同享坐中春。

难从残劫徵遗献，惭对凉波托幸人。独树童童亭九曲，偕寒许结后凋邻。
游清凉寺二首 其二
周伦（明代）

春日春山偶出游，山扉晨启径松幽。花宫日丽金轮转，鹫岭云开画拱浮。

潭影浸空高塔午，泉声吹雨半林秋。澄江万里鲸波静，碧柳青蒲销战舟。
送化主
释慧空（宋代）

昔人遣化曾垂示，三步五步一蹙鼻。从缘入得即不无，七佛之仪殊未备。

今日吉山分化人，岂在途中方瞥地。千差一印靡有遗，万善同归宁自利。

不自利，非利他，家家门启通霄路，处处莲开火里花。
寒食上已杂吟八章
程公许（宋代）

新栽杨柳舞风弱，老去海棠烘日残。
且问笋根新茁几，护持留作钓鱼竿。
次令衿游玉壶高咏十绝·凭栏看花
席羲叟（宋代）

湖光空阔水天秋，翠盖红衣永日留。
惟有诗情磨不尽，碧云吟就喜汤休。
赠朱德裕 其二
周孚（宋代）

高冠岌云霓，修佩缀兰茝。潘洪已鬼录，尚喜之子在。

平生诗作已，见子始追悔。奕奕清圆句，极力有不逮。

政缘一饭先，厚礼辱始隗。莫年专一壑，谤语溢四海。

逢人欲话子，恐子重得罪。古学寒如灰，到此已千载。

非无力学士，始励终则怠。子兮其勉旃，河清宁可待。
自盂城驿至安平三绝句 其三
姚燮（清代）

射阳吞吐六安沟，白马钩连魏阙楼。五县二州如海岛，常教出没在中流。
无弦琴
林坦（明代）

雅制曾传太古时，蛇纹深断碧梧枝。最怜得趣同元亮，何必知音觅子期。

流水高山应默契，阳春白雪有心知。长卿无限求凰意，寂寞何由寄所思。
咏照镜诗
费昶（南北朝）

晨晖照杏梁。飞燕起朝妆。留心散广黛。轻手约花黄。

正钗时念影。拂絮且怜香。方嫌翠色故。乍道玉无光。

城中皆半额。非妾画眉长。
龙母庙
范成大（宋代）

孝龙分职隶湘西，天许宁亲岁一归。
风雹春春损桃李，山中寒食尚冬衣。
奉和春日玩雪
秦韬玉（唐代）

北阙同云掩晓霞，东风春雪满山家。

琼章定少千人和，银树先开六出花。
送郑士亮游吴 其一
佘翔（明代）

江上桃花春水生，孤帆遥下阖闾城。杖头一醉吴姬酒，清夜还歌白苧声。
中秋日泛湖杂诗 其十一
邹浩（宋代）

舟去舟还秋半时，孤花细草雨霏霏。怪来诗句无清思，不见沙头双鹤飞。
共城十吟·其七曰春郊雨中
邵雍（宋代）

九野散漫漫，连昏鸟道间。
坐中学远树，门外失前山。
袯襫耕夫喜，屏幪居者闲。
骚人正凝黯，天际意初还。
别乡旧
周孚（宋代）

耕田畏秋旱，我老将奈何。清晨一叶舟，凌此万顷波。

此岂我欲然，食口如雁鹅。逢迎非本心，惭负生积疴。

君看柴桑翁，当时亦弦歌。人前强磨洗，谓与渠同科。

悠悠天壤间，何向非南柯。餐钱苟有赢，吾愿初无多。

归从五㹀牛，自种千把禾。不学陶士衡，衰年更婆娑。
化米
释印肃（宋代）

当关击破黄金锁，佛与众生无两个。
全提吞尽十方空，万亿龙两为护佐。
雪歌独唱古峰头，风月溪山同赞和。
从来经阐在当人，密赖知音共扬播。
共扬播，非彼我，
一钵千家崇善果。直叩维摩不二门，
狭路相逢休放过。
十月四日，同子文，克信，子潜，子直，材翁
杨万里（宋代）

诚斋老子不柰静，偶拄乌藤出苔径。
独游无伴却成愁，群从同行还起兴。
每过一家添一人，须臾保社如烟云。
褰裳涉溪溪水浅，著屦度桥桥柱新。
蓬莱一点出尘外，南溪里在千花里。
芙蓉照波上下红，琅玗绕屋东西翠。
槿篱竹户重复重，鸡鸣犬吠青霞中。
蓬莱老仙出迎客，朱颜绿发仍方瞳。
餐菊为粮露为醑，染雾作巾云作屦。
欣然领客到仙家，行尽蓬莱日未斜。
更倾仙瓢酌仙酒，酒外瓢边亦何有。
偶看小树双团栾，碧琉璃叶黄金丸。
主人忍吃不忍摘，笑道未霜犹带酸。
小僮随我勇过我，不管仙翁惜仙果。
争挽风枝拣霜颗，争献满盘来飣坐。
隔水蓬莱看绝奇，蓬莱看水海如池。
主人劝客对绝境，不饮令侬怒生瘿。
何如寄下未尽瓢，留待早梅赏疏影。
薛简肃夫人挽词四首
梅尧臣（宋代）

萧公当贵日，小吏引轻轩。
四德有遗美，六亲无异言。
立孤传世嗣，垂范在闺门。
浍水终归柎，秋云逐去魂。
时序篇
冯云骧（清代）

童童山上松，条条风中柳。四时一以化，贞脆随所守。

人生天地间，苦无金石寿。阴阳不停驭，霜露变林薮。

小人羡荣利，志士耻升斗。余生三十年，碌碌犹奔走。

探海斩妖蛟，利剑不在手。侧身视风尘，哀歌对樽酒。

明月写素心，孤云结良友。曾许稷契俦，羞居管晏后。

进未奋功名，退非耕畎亩。一身半浮沉，百年任休咎。

今古浩无涯，悠悠叹白首。
挽李楼山观文三首
李曾伯（宋代）

两登枢辅地，一武宰衡班。
利泽才膺寸，良方缩肘间。
重为千载惜，竟老十年闲。
回首西州梦，吴中第几山。
洛水
罗邺（唐代）

一道潺湲溅暖莎，年年惆怅是春过。莫言行路听如此，

流入深宫怅更多。桥畔月来清见底，柳边风紧绿生波。

纵然满眼添归思，未把渔竿奈尔何。
秀亭秋怀十五首 其三
方回（元代）

天欲兴苍姬，一家三圣人。扶持用礼乐，行苇于焉臻。

有国八百年，终亦化为秦。末俗誇神仙，吐故以纳新。

彭门讫有冢，瀛洲浩无津。羽衣还缑山，举家不得亲。

君幸有美酒，何不频沾唇。
黄鹤洞中仙 前后各喝马一声
王哲（金朝）

赶退日中乌，捉取月中兔。便著晶光覆了身，金马住。方是重阳做。交位显真功，换质成真趣。到此还知自在游，玉马去。走入云霞路。
九叠
刘克庄（宋代）

翠袖佳人寒倚竹，素衣仙子昼看花。
村墟忽有殊尤观，茅屋俄成富贵家。
终南山
林宽（唐代）

标奇耸峻壮长安，影入千门万户寒。

徒自倚天生气色，尘中谁为举头看。
题赵州王节妇画水
施山（清代）

赵州古寺嫠王氏，画壁流观吴道子。精魂白日游九泉，倒卷黄河入腕底。

波澜于古真莫二，毫端潋滟涵元气。晴昼如闻风雨鸣，空堂疑有鱼龙至。

鳞鳞闪动不敢扪。安得巨掌擘海门。飒然冥顼忽飞入，炎官赤帝皆惊奔。

或愁异日冬寒恶，地冻天冰受椎凿。嶙峋纯是血点凝，百劫千灾岂销铄。

高风萧萧环翠阁，海客南归袖云壑。秋成不劳忧旱乾，万棱农田绕山郭。

田间寡妇拾穗同，怜渠耕石恒年丰。犹传黄鹄孤飞日，恶浪惊涛泪眼中。
春日苦雨二首 其二
俞德邻（宋代）

日日盲风怪雨间，百花憔悴委蓁菅。鲛人停杼疑翻海，河伯移宫欲近山。

裹饭有谁来问病，挑灯老我独愁颜。九畴何日重浮洛，川锁支祁鼎铸奸。
和陈应求春日见寄
黄公度（宋代）

满目繁春事，题诗寄所思。
轻寒欺酒力，宿雨褪花姿。
经世知无术，追欢要及时。
郊原剩晴景，莫负去年期。
临江仙
李之仪（宋代）

九十日春都过了，寻常偶到江皋。水容山态两相饶。草平天一色，风暖燕双高。

酒病厌厌何计那，飞红更送无聊。莺声犹似耳边娇。难回巫峡梦，空恨武陵桃。
秋日杂咏
孔传铎（清代）

玉露萧森万壑幽，凄清天气独登楼。三更鹤唳惊回梦，万户砧声送到愁。

但使读书充腹笥，莫悲身世似传邮。浮生几个成闲坐，且向花间判酒筹。
颂古十首
释普岩（宋代）

铁壁银山几万重，有无这字若为通。
斩关岂非搴旗手，枉有虚名落汉中。
采桑子·土花曾染湘娥黛
纳兰性德（清代）

土花曾染湘娥黛，铅泪难消。清韵谁敲，不是犀椎是凤翘。
只应长伴端溪紫，割取秋潮。鹦鹉偷教，方响前头见玉萧。
秋夜不寐偶忆故山风物率尔成篇 其一
王尊美（清代）

簇簇茅茨负夕阳，疏疏杨柳带方塘。烟浮邻舍炊菰米，霜近山园坼栗房。

鸡栅牛栏新位置，村醪野蔌小排当。田家事业知何有，尽在《豳风七月》章。
沁园春（寿董宪使）
吴势卿（宋代）

碧瓦霜融，绣阁寒轻，春浮寿杯。羡华年七帙，人生稀有，新阳七羡，天意安排。丹凤门开，黄麾仗立，此际应须召促回。人道是，却暂时绣斧，索笑盐梅。

吁江假守非才。犹记得当时传庾台。算良机再会，抠衣来久，归鞭何速，祝寿方才。应与邦人，传为佳话，只为先生诞羡来。明年看，是侬方九曲，公已三台。
秋怀 其一
贺贻孙（清代）

蟋蟀复蟋蟀，听尔当窗织。秋声从尔出，万籁又瑟瑟。

清商本无心，耳目漫相易。塞北有佳人，玉颜不及惜。

长抱悲秋心，徘徊泪沾臆。晚雨滴芙蓉，如见明妃泣。

年年胭脂山，负此高秋色。
公垂尚书以白马见寄，光洁稳善，以诗谢之
白居易（唐代）

翩翩白马称金羁，领缀银花尾曳丝。毛色鲜明人尽爱，

性灵驯善主偏知。免将妾换惭来处，试使奴牵欲上时。

不蹶不惊行步稳，最宜山简醉中骑。
初到善溪慧照庵寄张无尽五首 其二
释德洪（宋代）

山勒回流作窟盘，翠萝绾带结鸳鸾。故应此境幽难画，乞与庵僧自在看。
和任宰元绍见寄十首以归来问信湖山抚摩松菊
吴芾（宋代）

身既远市朝，足不到州郡。
但知食与眠，此外不暇问。
蝶恋花·初捻霜纨生怅望
晏几道（宋代）

初捻霜纨生怅望。隔叶莺声，似学秦娥唱。午睡醒来慵一饷。双纹翠簟铺寒浪。
雨罢苹风吹碧涨。脉脉荷花，泪脸红相向。斜贴绿云新月上。弯环正是愁眉样。
句
张栻（宋代）

郴山足奇变，其水复清美。
拟寒山寺 其五十九
释怀深（宋代）

前世杀害多，今报夭折苦。方矜面如花，已见身归土。

哭倒白头亲，怨杀朱唇妇。因果镜中形，毫发无差误。
岁莫江南四忆 其二
吴激（宋代）

天南家万里，江上橘千头。梦绕阊门迥，霜飞震泽秋。

秋深宜映屋，香远解随舟。怀袖何时献，庭闱底处愁。
赤岸乔松
郑瑛（明代）

独不见君家万丈之乔松，交柯崛走惊蛟龙。浑沌以来不可数，孰识夏后之植秦人封。

盘谷直与元气会，赤岸东西分昼晦。怒豹毛霏雾雨中，神鳌背拆川冈外。

吾闻中有何氏居，过者仰见今嗟咨。秋蟾在空风在谷，胡用门前列戟鸣骊驹。

上有翡翠盖，下有珊瑚枝。鬼神守护仙人期。安得置我清阴之石上，坐待白鹤归来时。
玉池禅师以纸衾见遗作此谢之
释德洪（宋代）

纸衾来自玉峰前，旋坼封题一粲然。便觉室庐增道气，不忧风雨搅闲眠。

就床堆叠明如雪，引手模苏软似绵。拥被并垆和梦暖，全胜白氎紫茸毡。
寄送定州苏尚书
陈师道（宋代）

初闻简策侍前旒，又见衣冠送作州。
北府时清惟可饮，西山气作更宜秋。
功名不朽聊通袖，海道无违具一舟。
枉读平生三万卷，貂蝉当复自兜牟。
留题河中柴给事望云亭
释惟凤（宋代）

郡间思退隐，嘉致望云秋。
旧客容谁访，新诗许我留。
棋窗寒日短，琴幌夜灯幽。
青琐无归梦，期憎话沃洲。
西湖
陶弼（宋代）

宁越佳山水，西湖似浙城。
桂多天竺子，潮欠海门声。
路向林梢转，天随野色横。
从兹栖泊者，无复渡江情。
颂古三十一首
释如本（宋代）

一喝惊天动地雷，海翻太华洞然开。
岩头胆丧魂飞也，谩道当时手搦抬。
海首座号怒涛
释智愚（宋代）

忧国忧民日夜惊，攧天攧地作雷鸣。
子胥此去休烦恼，百谷来朝一样清。
题韩允传所藏钱舜举山居图 其三
郑真（明代）

竹窗松阁翠重重，点染应归造化功。水镜涵空秋一色，置身如在广寒宫。
拟古六首上鲜于大夫子骏其四冉冉孤生竹
晁补之（宋代）

冉冉孤生竹，托根中谷卑。
结发事君子，江蓠近华池。
江蓠荣有时，迨此春冰期。
玉盘有嘉餐，思君以忘饥。
枣下何纂纂，朱实亦离离。
秋风一披拂，菀其为枯枝。
愿垂太阳惠，照妾葵藿微。
续感兴二十五首 其十
方一夔（宋代）

老火久敛戍，蓐收令西方。尘沙随白日，惨澹无晶光。

故叶改颜随，过雁新著行。孤坐坠秋月，寒灯飐空房。

怅然盛时节，开缄理衣裳。芙蓉久当采，浩荡不可量。

芬芳易消歇，岁暮安得长。毋为守空死，万代同山冈。
送钤辖馆使王公
解程（宋代）

武帐推恩诏十行，雍容鸣玉觐清光。
四年爱日民谣浃，五月炎风驿路长。
剑阁烟云迷去斾，柳营笳鼓惨离觞。
浣花纸贵傅新集，留待诗名继许昌。
道州北池放鹅
吕温（唐代）

我非好鹅癖，尔乏鸣雁姿。安得免沸鼎，澹然游清池。

见生不忍食，深情固在斯。能自远飞去，无念稻粱为。
浣溪沙
晁补之（宋代）

江上秋高风怒号。江声不断雁嗷嗷。别魂迢递为君销。

一夜不嗷孤客耳，耳边愁听雨萧萧。碧纱窗外有芭蕉。
悼陆秘读
释居简（宋代）

诸老骑箕上太微，仲谋不似景升儿。废寻蹊隧千年古，光奋胸襟一段奇。

直敢昧寻嗟枉尺，方宁适义不成规。泠然差早终无愧，安俟名垂竹帛为。
月上人退居
周密（宋代）

不受诸方供，枯禅入远林。水涵清净影，月印去来心。

夕炷黄莲冷，云寮碧草深。淡然遗世虑，松籁起清音。
洞宾小像
李昱（明代）

洞庭湖水碧如天，一剑凌秋兴渺然。琪树金莲栽未了，人间回首又千年。
试猎
韩琦（宋代）

试猎秋原亦治戎，飘然豪气满秋风。饥鹰猘犬争为用，不在人知指纵功。
崇恩太后升祔十四首 送神用《兴安》。
郊庙朝会歌辞（宋代）

黍稷维馨，虡业充庭。既钦既戒，灵心是承。顾予烝尝，言从之迈。

申锡无疆，是用大介。
会仙歌
鲍溶（唐代）

轻轻濛濛，龙言凤语何从容，耳有响兮目无踪。杳杳默默，

花张锦织，王母初自昆仑来，茅盈王方平在侧。

青毛仙鸟衔锦符，谨上阿环起居王母书。始知仙事亦多故，

一隔绛河千岁馀。详玉字，多喜气，瑶台明月来堕地。

冠剑低昂蹈舞频，礼容尽若君臣事。愿言小仙艺，

姓名许飞琼，洞阴玉磬敲天声。乐王母，一送玉杯长命酒。

碧花醉，灵扬扬，笑赐二子长生方。二子未及伸拜谢，

苍苍上兮皇皇下。
灵岩寺二十六韵
王恽（元代）

中土论名刹，兹山第一岩。地灵连海岱，境胜隔仙凡。

绀殿通虚阁，丹崖间翠岚。天低神宝岭，佛出證明龛。

鸡警阴魔暴，僧驯怒虎眈。定师兴寺始，党刻不辞惭。

石状殷公怪，眉庞老衲毵。钟声盘绝壑，幡影走枯楠。

法护双椤树，经严七宝函。巢栖松鹤赭，茗瀹露泉甘。

花雨濛沙界，岩团抱碧潭。布金仍赵魏，仰食不耕蚕。

富览山无尽，幽寻力不堪。微官嗟缚律，小隐欲投簪。

吟就篮舆往，禅思玉版参。静缘天或假，世味苦相谙。

城市蛙居坎，功名蚁战酣。有来求福利，谁复减嗔贪？

风化吾儒在，慈恩释氏覃。教崇缘世主，风靡过周南。

以此山林胜，皆为佛老探。兹游聊适意，他日尽横谈。

翠琰诗如此，清吟口讵缄。顾瞻因咄咄，前后至三三。

山主留昏宿，官程畏众碞。夕阳人影淡，犹惜动归骖。
出东门观海
王宾基（清代）

霜角雁声哀，孤城向晓开。日光带雨出，山色渡江来。

黄叶归村路，青衫浊酒杯。年年几登眺，结客上高台。
昼夜乐 和屯田韵
薛时雨（清代）

当年邂逅南楼遇。得几日、团圞聚。可怜一晌欢悰，争敌经年离聚。

怨柳啼花朝复暮。又捲起画桥晴絮。妒煞木兰舟，只摇将人去。

春情合向春皇诉。记前盟，忍孤负。算来芳草天涯，甚地不留客住。

一缕香魂风飏起，待飏到、画船停处。不怕别离多，怕华年虚度。
宿赤松山观题道人水阁兼寄郡守
贯休（唐代）

珠殿香軿倚翠棱，寒栖吾道寄孙登。岂应肘后终无分，见说仙中亦有僧。

云敛石泉飞险窦，月明山鼠下枯藤。还如华顶清谈夜，因有新诗寄郑弘。
秋日同汝翔伯孺惟起集汝大山斋
徐熥（明代）

高斋秋气清，残暑坐来轻。竹外商飙度，松间天籁生。

一杯桑落酒，千载薜萝盟。我辈疏狂甚，谁当嵇阮名。
病中次韵有怀伯文 其二
唐桂芳（明代）

愁心却似沧溟水，流遍东南日夜深。好客俱登青琐闼，老夫只诵白头吟。

龙潭雨足须乘舫，鹿苑风清或抱琴。光景不殊人世换，几家隔岸柳摇金。
元日鸿庆宫朝拜二十韵
苏颂（宋代）

上国房心次，仙都太紫微。
璧门开倣雉，金阙立如翚。
昔圣躬三祀，乘时动六飞。
奠圭涡曲已，鸣跸涣阳归。
孚号兴王泽，尊名象日畿。
经营原庙制，虔巩上天威。
祖系崇轩鼎，宗祊奉汉衣。
豫游恩甚盛，谒款礼无违。
却顾和鸾迹，咸嗟岁序非。
璿源流永永，尧德冠巍巍。
我后遵鸿烈，声明极范围。
乾坤扶宝历，日月拱琳扉。
朝会元正始，班联内著依。
叙官风宪肃，就列羽仪辉。
北面鸾分党，东隅斗转机。
寒销冰玉砌，风绕大龙旂。
瑞色花藏绿，欢声雾散霏。
未竣真馆集，遥仰帝阳晞。
至治尤遐邈，先猷重发挥。
邦人徒望幸，延首向端闱。
和促通追赋陪资政侍郎吴公临虚亭燕集寄呈陕
司马光（宋代）

吾家陕之北，陕事吾能说。
孤亭占城隅，形胜最殊绝。
云消天宇占，极目鸟飞灭。
大河西北来，汹涌地脉裂。
万里卷流沙，长驱走溟碣。
群山势离合，披靡随曲折。
林薄带村墟，郊原如绣缬。
祠宫望神禹，间田指虞芮。
高丘想巫咸，占岩怀传说。
圣贤迹已远，缥渺见风烈。
吴公昔为守，治行蒙冰雪。
君从丰镐来，华馆息尘辙。
主人喜嘉客，置酒升嵽嵲。
清欢浩无涯，烛至樽未撤。
谁知捧手辞，遽有幽明诀。
至今犹堕泪，遗爱满耆台。
择之新下车，条孝悉施设。
依然曲刑在，先后如符节。
嗟予仕京邑，苟禄自羁练。
丘垄翳荒松，三年洒扫缺。
求归未能得，朝莫肠丰结。
得君临虚诗，彷佛见里阙。
何时往登临，旷若目去{左目右蔑}。
忧来复长吟，益使雨心折。
绿杨双燕图
高棅（明代）

三月白门道，垂杨千树花。
君看双燕子，飞去入谁家。
门巷失故垒，时来拂枝斜。
春风更相惜，莫与乱栖鸦。
东湖行
释善珍（宋代）

湖埆埆，泥駮駮，
千夫万夫鉏剥剥。菰蒲濛濛深复凿，
湖水浑黄车漉漉。朝车暮凿声不已，
土山矗矗黄埃里。山成蒉土不知几，
上头望见沧海水。我疑神山外八万里，
山凭鳌戴无根蔕。阳侯潜乘鳌力瘁，
夜半负走倦复置。鼓紞紞，
湖边市。骝马嘶，
使君至。使君一犒炙千牛，
酒舁银瓮糟成丘。工出农隙财出州，
民肥官瘠农知不。君不见淮水头，
田荒白骨无人收。僧庐箕敛供防秋，
健胡长戈舂尔喉。使君告尔农，
汝今一劳永不忧，汝今一劳永不忧。
送赵惠卿赴玉沙法曹赴玉沙法曹
陈文蔚（宋代）

不辞艰险涉江湖，素志惟期欲展舒。
平允外应无别法，坦夷中展有享衢。
虽云天远雁行近，未至风高鱼素疏。
见说民淳须事简，不妨宦学进工夫。
雪湖八景次瞿宗吉韵 其七 苏堤雪柳
凌云翰（元代）

寒梢不耐北风狂，何似东风万缕黄。西子画来螺黛浅，苏公行缕马蹄香。

兰同旧叶堪为佩，藕比新丝可织裳。待得春归飞絮乱，画船移近柳边傍。
十四砺二首 其二
郑思肖（宋代）

六合漫空一网罗，驱徭椎剥极烦苛。星辰错乱历无准，天地阴寒气不和。

汉室公卿周勃少，河梁朋友李陵多。蹴然发叹悲风过，渺渺吴淞捲白波。
应天长（三潭印月）
张矩（宋代）

桂轮逼采，菱沼漾金，潜虬暗动鲛室。水路乍疑霜雪，明眸洗春色。年时事，还记忆。对万顷、葑痕龟坼。旧游处，不认三潭，此际曾识。今度涌金楼，素练萦窗，频照庚侯席。自与影娥人约，移舟弄空碧。宵风悄，签漏滴。早未许、睡魂相觅。有时眼，月被云妨，天也拚得。
改祭修斋决疑颂
释遵式（宋代）

杀他还自杀，影响逐形声。
鬼饱都无福，空招堕火坑。
书友人壁
释智圆（宋代）

不问人间事，连年鸟外居。
白云吟次见，青壁醉来书。
扫石秋苔駮，开窗夜月虚。
于时已无念，生计有樵渔。
退院诗十四首 其十三
释函是（明代）

谩说林泉寄一枝，无心犹恐懒成痴。初终后夜绕栏处，春夏秋成坐石时。

溪鹤伺鱼人不觉，成云到树鸟先知。记得往年争洞济，涅槃城里竖旌旗。
和竹溪披字韵二首
刘克庄（宋代）

玉雪面俄成丑老，琅玕腹未尽呈披。
只今众女各施粉，自古十夫能挽椎。
岂有进贤冠绘像，亦无灵寿杖扶衰。
俚辞闻早安排了，未必他人识牧之。
赠圣从待制
刘敞（宋代）

君居御街西，我居御街东。如何百步间，十日不相从。

君非园中植，落落千丈松。我亦湖海人，庶几孤飞鸿。

俱游人世间，俛仰岂不同。萧萧发向白，哀哀嗟转蓬。

仕固不期达，贫亦不讳穷。行当一麾去，幸识撄宁翁。
古断肠曲三十首 其二十三
周端臣（宋代）

压髻慵簪双凤钗，伤心羞觑合欢鞋。折花暗卜郎音信，旋系罗裙走下阶。
减字木兰花
沈瀛（宋代）

停杯且止。斋里百无为客喜。冷淡文风。只有狂言数百通。

不须载酒。粗有五车聊当寿。莫笑予何。空恁贪多嚼不多。
和范景仁王景彝殿中杂题三十八首并次韵其十
梅尧臣（宋代）

汉家宫殿荫长槐，嫩色葱葱芣染埃。
天仗龙旗穿影去，钩陈豹尾拂枝来。
青虫挂後蜂衔子，素月生时桂并栽。
我意方向杜工部，冷淘唯喜叶新开。
至河中首访鬼拔河图有画尚云因陆学士移其壁
晁说之（宋代）

坎坎分明拔河戏，盛在北朝唐尚尔。
画手何尚展子虔，妙不戏尚惟戏鬼。
更无狞厉可严怖，既曰依尚尚是拟。
家家贾勇负胜余，见之心宁不知耻。
最是隋宫窈窕春，汗妆蓬发羞相比。
故宜落笔在蒲州，门外河来三万里。
邻几舍尚有搨本，诗翁赋诗名更起。
咏诗想画二十年，客舍此邦心自喜。
揽真永绝伪物欺，顾影岂尽形仪美。
嗟予断绝百事心，痴处留情独在此。
魑魅魍魉好奔迸，文彩风流终弃圮。
出门访之无处所，惜哉史君陆子履。
但欲便坐易瞻玩，不知壁古难移徙。
岂无剥落一寸余，我愿宝之若琼蕊。
不然当学补亡诗，收拾粉本细纲纪。
或谓前年九鼎成，时无杂糅清如水。
虽有高室谁瞰之，亦莫揶揄毛手指。
帖壁不祥宜遁逃，彩门抛梭方靡靡。
中秋集鲍楼作
徐玑（宋代）

秋在湖楼正可过，扁舟窈窕逐菱歌。
淡云遮月连天白，远水生凉入夜多。
已是高人难聚会，矧逢佳节共吟哦。
明朝此集喧城市，应说风流似永和。
华清宫
司空图（唐代）

帝业山河固，离宫宴幸频。岂知驱战马，只是太平人。
和杜七学士见寄
韩维（宋代）

谋猷久恨辜明主，骸骨终蒙赐老臣。
绝口敢论当世事，放怀重老故园春。
闲寻物外忘言客，喜遇杯中得趣人。
能作新诗仍寄我，知君心不在埃尘。
杜鹃
郑瑴（宋代）

杜鹃飞飞无定栖，寄巢生子百鸟依。园林花老昼夜啼，安得百鸟挟以归。
菩萨蛮 携酒过分定张子华
蔡松年（宋代）

披云拨雪鹅儿酒。浇公枯燥谈天口。秋梦浪翻江。雨窗深炷香。风烟公耐久。宜结神明友。醉里好微言。君平莫下帘。
挽李漕 其二
洪咨夔（宋代）

百折溪山里，佳哉有此翁。名方随政起，命已坐文穷。

满眼棠阴在，回头橘隐空。诗髯无复磔，万象自春风。
盘陀
陈允平（宋代）

盘陀石上看松眠，薜荔凌霄结紫烟。
何处鹤声惊梦醒，一双飞起茯苓仙。
绝知
罗与之（宋代）

羁旅日骚骚，人间事若毛。绝知操笔误，深羡把犁高。

百岁才能几，终朝强作劳。虚名竟何益，肯把换蒲萄。
苏幕遮 无机深远，下手速修无太迟
潜真子（元代）

地气腾，天雨降。万物生芽，便是天机象。山顶有泉深数丈。索短天他，要觅应难望。少年修，根脚壮。老后铅虚，汞少如何向。视听都休神散荡。本去乾枯，怎得成无上。
寄舅氏
廖行之（宋代）

北山结斋处，爽垲非嚣沙。
开轩寻丈间，四座情誾誾。
君无挟长态，我亦忘等伦。
终朝究道艺，得趣何其真。
一从分携去，声迹如参辰。
相望远十舍，诲席无由亲。
秋高鳌峰秀，得助尤清新。
明珠不分锡，何以尉吾贫。
介然馆道林偶入聚落宿天宁两昔雨中思山遂渡湘饭于南台口占两绝戏之介然住庐山二十年尚能详说山中之胜 其一
释德洪（宋代）

城中信宿无所诣，径作思山破雨归。偶过南台同野饭，听公放意说岩扉。
次游十洲之一亭韵
叶茵（宋代）

抵掌论文酒易酣，岸巾风外鬓{上髟下监}鬖。
十洲所有今之一，七步而成尔乃三。
桥压平堤波卷绿。烟封远沚草舒蓝。
閒边得侣评伴境，留与他时作美谈。
过快阁
曾丰（宋代）

一回舣舰一翛然，境界非凡人是仙。
山是平沉眠吐月，江如倒激仰吞天。
宜州乃事一朝去，快阁之诗千古传。
正恐痴儿小痴耳，大痴身自与名全。
沁园春
刘克庄（宋代）

后四年发箧见之，有感

帝赐玄圭，臣妾潘衡，奴隶侯璋。因封还除目，见瞋鬼质，窜涂贽卷，取怨奇章。肯比寒儒，自夸秘宝，十袭庭＿寸许香。下岩石，要朝朝磨试，不论闲忙。

何须狗监揄扬。这衡尺曾经圣手量。纵埋之地下，居然光怪，栖之梁上，亦恐偷将。蓬户无人，花村有犬，添几重茅覆野堂。交游少，约文房四友，泛浩摩苍。
正月一日送璿维那之新昌乞
释德洪（宋代）

春水初生湘岸边，阴晴城郭上元前。暖消积雪成檐滴，火烈残香发篆烟。

念旧十年乡井梦，试新一首送行篇。翛然路入江南去，想见归时及杜鹃。
睡觉
范成大（宋代）

寻思断梦半瞢腾，渐见天窗纸瓦明。
宿鸟噪群穿竹去，县前犹自打残更。
漫兴
锡缜（清代）

三复葩经及考槃，几曾古井起波澜。仰邀明月同心少，凝恨斜阳独语难。

暮唶朝唏浑负负，云愁海思阔漫漫。愿将殷浩书空字，寄与苍冥一笑看。
山澥关
屈大均（明代）

一线岩关在，神京此大门。潮声吞渤海，山势接昆崙。

独扼辽东吭，深盘碣石根。黄榆连汉垒，白草带秦垣。

顷者遭龙战，诸夷起虎墩。乾坤归大漠，锁钥失雄藩。

枉设西洋炮，频降上将幡。花门空饱肉，青冢不归魂。

日向双笳落，云随万马奔。我来繻屡弃，谁见节犹存。

鸿雁虚惊箭，骅骝正伏辕。雪花千里捲，旗影两河翻。

天险嗟如此，丸泥莫可论。徒怜徐国烈，辛苦为中原。
再寄金陵张太守
袁仕凤（明代）

久别金陵张仲舒，征鸿无信漫踌躇。几宵清梦悲残杵，万里离魂忆故墟。

湖海忘情堪羡汝，风云凝睇重悲予。年年庭树南枝冷，欲向樵夫问旧居。
题沈节母寡鹄轩遗草
谢高育（清代）

宜人费尽一生心，寡鹄诗成亘古今。题咏每多情与景，劝惩倍切孝和淫。

自天有耀来纶綍，掷地无惭作石金。四十馀年经历处，乐哀都付短长吟。
醉落魄
张元干（宋代）

一枝冰萼。鬓云低度横波约。醉扶曾罥乌巾角。长是春来，肠断宝钗落。

罗衣乍怯香风薄。夜深花困遮垂幕。不堪往事寻思著。休问尊前，客恶主人恶。
读乐天诗戏效其體
虞俦（宋代）

杖屦南坡路不赊，就中景物四时佳。
春林竞秀烘迟日，雪岫初晴眩晓霞。
炎夏清风横一榻，澄秋明月满千家。
人生适意须行乐，况是樽前鬓未华。
游山阳十首
陈造（宋代）

多许金钗换好辞，长巾短帊缕金泥。
老来诗力知何似，细访香罗验旧题。
和杨提刑喜雨 其二
阳枋（宋代）

诏许归耕荷圣王，又扶衰病过南方。幸亲博洽前无辈，每叹平反后必昌。

请雨赖公诚独至，回天愧我德多凉。作诗志喜亲衔袖，玩把浑如七宝装。
蝶恋花
周孚先（宋代）

舟舣津亭何处树。晓起珑璁，回首迷烟雾。江上离人来又去。飘零只似风前絮。

倦倚蓬窗谁共语。野草闲花。一一伤情绪。明日重来须记取。绿杨门巷深深处。
水晶庵望象山
欧大任（明代）

江南晴色满诸峰，隔水青青一岭松。客去潇然閒隐几，夕阳高枕听山钟。
涉柳河沟，渡大淩河，皆辽东险道也，平安经过，诗以志幸三首 其二
何栻（清代）

手版纷投似雨，肩舆飞走如风。到此拖泥带水，不曾饶过王公。
上方
唐皞（宋代）

佛龛经阁等岩{上山下敖}，地在高中此最高，
日出西楹浮宝气，云开百里见秋毫。
登临暂得心机静，徙倚翻嫌目力劳。
况是雄飞先上者，强挥吟笔继诗豪。
愁蕊香（木樨）
赵以夫（宋代）

一夜金风，吹成万粟，枝头点点明黄。扶疏月殿影，雅澹道家装。阿谁倩、天女散浓香。十分熏透霓裳。徘徊处，玉绳低转，人静天凉。

底事小山幽咏，浑未识清妍，空自情伤。忆佳人、执手诉离湘。招蟾魄、和酒吸秋光。碧云日暮何妨。惆怅久，瑶琴微弄，一曲清商。
晚春道中四首
陈棣（宋代）

芍药无香燕有雏，绵蛮犹苦劝提壶。
直须强作留春计，烂醉黄公旧酒罏。
颂古十八首
释师一（宋代）

三人证龟成鳖，毗岚一吹吹灭。
从兹暗里穿针，鼻孔七花八裂。
次韵庸斋纳凉一首
王阮（宋代）

招提竹钥不曾关，容我追凉突兀间。
石甃阴生寒水玉，天灯烁兀火云山。
葛巾当昼何庸脱，葵扇非秋却暂闲。
所愧岑参聊尔耳，强将诗与少陵班。
寄梅花与曾子修
王之道（宋代）

待船聊复驻征骖，手撚梅花望翠岚。
花似若人清绝俗，故从江北寄江南。
金凤钩·送春
晁补之（宋代）

春辞我，向何处？怪草草、夜来风雨。一簪华发，少欢饶恨，无计殢春且住。
春回常恨寻无路，试向我、小园徐步。一栏红药，倚风含露。春自未曾归去。
难中闻逆首买健儿刺余献敌余付一笑
张家玉（明代）

苍狗浮云祇浪猜，山河风景已相乖。澄清祖逖怀空切，恢复文山志不谐。

纵死但知存肮脏，达观原自外形骸。杀身取义吾曹事，志士何须问葬埋。
赠李梅仙谈命
何梦桂（宋代）

老树孤根占一坡，雪霜奈此白头何。自怜南北枝先后，更看人间冷暖多。
春尽有感
杨万里（宋代）

等春不到怨春迟，又是红稀绿满枝。
雨後晚花犹好在，槛前残醉欲醒时。
百年人事皆如许，千载诗声亦浪垂。
金印不争争钓石，更饶争得鬓边丝。
赠日东僧
宋无（元代）

肄业重溟外，随缘大厦中。
锡飞鲸海静，杯渡辱楼空。
音信千峰隔，华夷一水通。
秋深故国梦，应与逝川东。